Title: S P R Á V A
Author: MZV SR

Informácia

o priebehu a výsledkoch summitu predsedov vlád štátov Stredoeurópskej iniciatívy za účasti ministrov zahraničných vecí v dňoch 22.-23. novembra 2001 v Terste (Taliansko)
 --------------------------------------------------------------------------------------------------------------------

	V dňoch 22.-23. novembra 2001 sa v Terste uskutočnil summit predsedov vlád štátov Stredoeurópskej iniciatívy (SEI) za účasti ministrov zahraničných vecí 17 členských štátov SEI (Rakúsko, Taliansko, SR, ČR, MR, PR, Slovinsko, Chorvátsko, Bosna a Hercegovina- BaH, BJR Macedónsko, Albánsko, Bielorusko, Bulharsko, Rumunsko, Ukrajina, Moldavsko a JZR).

	Delegáciu SR viedol predseda vlády SR Mikuláš Dzurinda za účasti ministra zahraničných vecí SR Eduarda Kukana. Na čele ostatných delegácií boli predsedovia vlád alebo ich zástupcovia.

 	Hosťami summitu boli aj zástupcovia významných medzinárodných organizácií: OBSE, RE, EK, Paktu stability pre JVE, Európskej investičnej banky (EIB), Európskej banky pre obnovu a rozvoj (EBRD), Hospodárskej komisie (EHK) OSN pre Európu, Organizácie pre hospodársku spoluprácu a rozvoj (OECD). Summitu premiérov SEI sa zúčastnili ako hostia zástupcovia regionálnych zoskupení: Čiernomorskej ekonomickej spolupráce (BSEC), Dunajskej komisie, Iniciatívy pre spoluprácu v juhovýchodnej Európe (SECI) a v tomto roku i Jadransko-jónskej iniciatívy. Prítomní boli tiež predstavitelia Iniciatívy stredoeurópskych obchodných komôr a parlamentnej dimenzie SEI.

	Summitu predsedov vlád krajín SEI predchádzalo rokovanie ministrov zahraničných vecí štátov SEI, na ktorom si šéfovia diplomacií vymenili názory na súčasnú politickú a bezpečnostnú situáciu v regióne SEI. Súčasne vyjadrili súhlas s Výročnou správou Výkonného sekretariátu SEI za rok 2001, ktorú predtým prerokovali národní koordinátori SEI. Ministri na záver vymenovali nového generálneho riaditeľa, ktorým sa stal rakúsky diplomat  Harald Kreid. 
	
	Schôdzka premiérov začala oficiálnou večerou dňa 22. novembra 2001 na pozvanie talianskeho premiéra S. Berlusconiho. Nasledujúci deň pokračoval summit plenárnym zasadaním, ktorého sa okrem sedemnástich účastníckych štátov zúčastnila desiatka pozvaných medzinárodných organizácií a partnerských regionálnych zoskupení. Diskusiu, ktorú viedol vo veľmi priateľskej a otvorenej atmosfére hostiteľ summitu taliansky premiér S. Berlusconi, bola zavŕšená prijatím Záverečného dokumentu a odsúhlasením Plánu činnosti SEI na roky 2002-2003.
V Záverečnom dokumente, ktorý sa venuje posúdeniu aktuálneho politického a hospodárskeho vývoja v regióne SEI, sa premiéri účastníckych krajín  prihlásili k SEI ako k základnému nástroju spolupráce a stability, ktorý prispieva ku konsolidácii demokratických, politických, ekonomických a sociálnych štruktúr v regióne prostredníctvom napĺňania jej stratégie a praktickou činnosťou. Premiéri potvrdili vôľu upevniť mier a stabilitu v regióne cestou spolupráce vo všetkých oblastiach V tomto kontexte vyjadrili podporu politike Európskej únie v procese jej rozširovania, ktorá je sprevádzaná uzatváraním dohôd o stabilizácii a pridružení s perspektívnymi kandidátskymi krajinami v juhovýchodnej Európe. 
	
V politickej časti dokumentu premiéri deklarovali svoju plnú solidaritu a podporu americkému ľudu čeliacemu následkom teroristického útoku z 11.9.2001, ktorý je považovaný za ohrozenie nášho otvoreného, demokratického, tolerantného a multikultúrneho spoločenstva. Zdôraznili vôľu krajín SEI spolupracovať v rámci globálnej koalície proti terorizmu, pri potrestaní vinníkov, sponzorov a spolupáchateľov takýchto barbarských aktov. Podmienkou pre silné a trvalé spoločenstvo pre boj proti terorizmu je regionálna spolupráca a integrovanie všetkých štátov do svetového systému bezpečnosti, prosperity a rozvoja. Zdôraznili potrebu bojovať proti terorizmu, rasizmu a xenofóbii, pričom odmietli postaviť na jednu úroveň terorizmus a moslimský svet.
	V  kontexte krízy v Macedónsku bola potvrdená podpora jeho suverenite, teritoriálnej integrite a neporušiteľnosti hraníc pričom významnú úlohu zohráva nedávne prijatie ústavných zmien  záväzok politických síl v štáte k integrovaniu sa do európskych štruktúr.
	Voľby konané v Kosove dňa 17.11.2001 sú považované za významný krok k vytvoreniu  demokratickej a multietnickej spoločnosti pričom bola potvrdená platnosť rezolúcie BR OSN č. 1244. Zároveň Belehrad a Podgorica boli vyzvaní ku konštruktívnemu dialógu s cieľom dosiahnutia vzájomne akceptovateľnej ústavnej úpravy v rámci JZR.
V súvislosti so septembrovými prezidentskými voľbami v Bielorusku zdôraznili, že  posilňovanie demokratizačného procesu v krajine musí pokračovať s výhľadom na lepšie pripojenie Bieloruska k štandardov a hodnotám, ktoré sú zdieľané európskymi štátmi. Súčasne premiéri uvítali pokrok v procese prijímania BaH  a JZR do Rady Európy. 

Predsedovia vlád vyjadrili presvedčenie, že tesnejšia regionálna spolupráca  je najefektívnejší nástroj vedúci k podpore politickej stability, demokracie, hospodárskeho pokroku a sociálneho rozvoja v regióne juhovýchodnej Európy. Úspešná regionálna spolupráca je určujúcou pre akceleráciu integrácie regiónu do európskych štruktúr.

V časti týkajúcej sa Paktu stability (PS) pre Juhovýchodnú Európu  premiéri zdôraznili jeho určujúcu úlohu, ktorú zohráva pre stabilitu a pokrok tejto časti regiónu SEI, a pripomenuli podporu členských štátov implementácii programov a projektov PS. Povzbudili všetky pracovné orgány SEI, aby prispievali k prenášaniu získaných skúseností v PS tým členom SEI, ktorí sa nepodieľajú na PS ako riadni členovia, najmä v oblasti liberalizácie obchodu. Súčasne privítali výsledky II. Regionálnej konferencie pre JVE konanej v Bukurešti (25.-26.10.2001), ktorú spoločne zorganizovali EÚ, SP, Svetová banka a rumunská vláda. Pri tejto príležitosti opäť podporili prijatie ČR, Poľsko a Slovensko za riadnych členov PS pre JVE pri príležitosti budúceho Regionálneho stola v roku 2002.

V kontexte dosiahnutého pokroku členských štátov SEI v procese európskej integrácie do rozhodujúcich európskych štruktúr, predovšetkým do EÚ, zúčastnení vyjadrili svoje  uspokojenie a akcentovali význam procesu rozširovania EÚ, ako základného príspevku k stabilite, demokracii a hospodárskemu rozvoju v Európe. Opätovne bol potvrdený význam zachovania “roadmap” definovanej na Európskej rade v Nice na uzatvorenie prístupových rokovaní najpripravenejších kandidátskych štátov do konca roku 2002. 
Zároveň ocenili pokrok v implementácií kritérií Stabilizačného a asociačného procesu EÚ dosiahnutého jednotlivými štátmi SEI  a vyslovili uznanie Chorvátsku za podpísanie Stabilizačnej a asociačnej dohody (SAD) s EÚ. Vychádzajúc zo stratégie súdržnosti a solidarity v Európe, SEI bude ďalej povzbudzovať a podporovať ostatné členské štáty (Albánsko, BaH, JZR) v plnení podmienok stanovených EÚ pre začatie rozhovorov o uzatvorení SAD.  Rovnako bola privítaná vôľa Moldavska pripojiť sa k tomuto procesu. Premiéri osobitne vyzdvihli rozhodnutie Európskej rady z Göteborgu o účasti Ukrajiny a Moldavska na Európskej konferencii, ktorá otvorí ďalšiu perspektívu pre tesnejšiu európsku spoluprácu.
Predsedovia vlád uznali komplexnú úlohu, ktorú hrá  OBSE pri rozširovaní stability a bezpečnosti v Európe a potvrdili pripravenosť SEI naďalej rozvíjať vzájomnú spoluprácu pri predchádzaní konfliktov a pri post-konfliktnej obnove, najmä pri zmierňovaní napätia v JVE. V tejto súvislosti ocenili prácu vykonanú Rumunskom počas tohtoročného predsedníctva.

Pozitívne bola hodnotená Správa o naplnení Akčného plánu SEI na roky 2000-2001, ktorú pripravil Výkonný sekretariát SEI. Dokumentuje zvýšenie aktivít SEI v predchádzajúcom období. Nadväzne premiéri odsúhlasili Akčný plán SEI na roky 2002-2003 a vyzvali všetky pracovné štruktúry SEI, aby realizovali uvedené aktivity a podporovali nové iniciatívy SEI. Predsedom pracovných skupín bola pripomenutá zodpovednosť za implementáciu  akčného plánu.

Predsedovia vlád uvítali pokrok, ktorý dosiahol Sekretariát pre projekty SEI s využitím Fondu SEI v EBRD, financovaného talianskou vládou. Vyjadrili uspokojenie s jeho uvažovaným opätovným refinancovaním zo strany Talianska v sume 5 miliónov euro. Rovnako s uspokojením posúdili významnú úlohu, ktorú zohráva EBRD pre rozvoj investícií v regióne SEI a pre poskytovanie kooperačných iniciatív u medzi SEI a EBRD. Podobne ocenili dosiahnuté napredovanie v spolupráci medzi SEI a inými medzinárodnými organizáciami a regionálnymi iniciatívami, najmä úspešnú implementáciu Memoranda o porozumení medzi SEI a EK OSN pre Európu, obzvlášť v oblasti rozvoja SME; aktivity organizované spoločne s OECD v rámci programu miestneho hospodárskeho rozvoja a zamestnanosti (LEED); novú spoluprácu s FAO v oblasti poľnohospodárstva i pripravenosť na zlepšenie spolupráce pri koordinácii aktivít s Jadransko-jónskou  iniciatívou, BSEC a SECI.
V otázke týkajúcej sa spolupráce parlamentov členských štátov predsedovia vlád zdôraznili rozhodujúci význam parlamentnej dimenzie ako základného nástroja, ktorý kooperuje s orgánmi vládnej dimenzie SEI. 

Premiéri uvítali vymenovanie rakúskeho diplomata Haralda Kreida za nového generálneho riaditeľa Výkonného sekretariátu SEI na schôdzke ministrov zahraničných vecí SEI. Funkčné obdobie začne od 1. januára 2002 s trojročným mandátom s možnosťou opakovaného zvolenia na ďalšie 3 roky. Súčasne vyjadrili veľké ocenenie Paulovi Hartigovi za excelentné vedenie Výkonného sekretariátu vo funkcii GR  v období od svojho menovania  v roku 1995. 

	Vedúci delegácie SR M. Dzurinda vo svojom vystúpení zdôraznil mimoriadny význam spolupráce v rámci pracovnej skupiny SEI pre boj s organizovaným zločinom a terorizmom vo svetle nedávnych udalostí vo svete a súčasne kriticky poukázal na nízky stupeň zapojenia niektorých štátov a vyzval k efektívnejším vzájomným kontaktom. Vyjadril záujem na čo najskoršej stabilizácii situácie na Balkáne, zvýraznil úlohu regionálnej spolupráce ako strategického faktora  pri  podpore hospodárskeho rastu a princípu  catch-up v Európe,
Premiér M. Dzurinda pripomenul, že SR považuje regionálnu spoluprácu realizovanú na fórach krajín SEI za vhodnú prípravu na splnenie kritérií na členstvo v EÚ. Predpokladom pre efektívnu úlohu SEI je konsolidovanie jej hospodárskej dimenzie, na čo boli vybudované príslušné mechanizmy zabezpečované Výkonným sekretariátom SEI.
Dôraz by mal byť preto kladený na infraštruktúrne projekty, ktoré výrazne ovplyvňujú transformačné procesy ako aj budúce začleňovanie do európskych integračných štruktúr.
Na záver slovenský premiér vyzdvihol podnetnú prácu talianskeho predsedníctva SEI, ktorému sa podarilo skĺbiť na summite vďaka sprievodným podujatiam ďalšie významové roviny SEI ako neformálnej regionálnej politickej platformy. Významný vklad Talianska pre posilnenie váhy a príťažlivosti SEI predstavuje dôraz kladený na prepojenie hospodárskych aktérov a mládeže regiónu SEI.
	
Ekonomický summit SEI bol najväčšou sprievodnou akciou summitu. Počas štyroch dní jeho konania sa ho zúčastnilo spolu okolo 1000 zainteresovaných osôb. Popri zástupcoch vládnych miest a agentúr členských krajín SEI sa ho zúčastnili predstavitelia hospodárskej sféry, záujmových organizácií, medzinárodných  organizácií a finančných inštitúcií. Účastníci sa zamerali na predstavenie nielen podnikateľských aktivít v národných a firemných stánkoch. Tematické okruhy početných konferencií a panelových diskusií konvenovali s prioritami, na ktoré sa sústreďuje SEI: rekonštrukcia a rozvoj regiónu s dôrazom na  infraštruktúrne projekty, podpora malému a strednému podnikaniu, podpora miestnemu rozvoju a zamestnanosti, cestovnému ruchu, podpora podnikaniu žien a novo začínajúcich podnikateľov. Na výmene skúseností a námetov na projekty sa zúčastnili aj predstavitelia slovenských subjektov. Talianske predsedníctvo vytvorilo technické podmienky na to, aby si účastníci burzy kontaktov mohli ponúknuť projekty a investičné zámery nielen priamo, ale aj prostredníctvom internetovej siete. 

Slovenskú účasť na ekonomickej časti summitu zabezpečovalo MH SR. Predseda SOPK P. Mihók zastupoval podnikateľské kruhy SR na regionálnom zasadnutí predstaviteľov obchodných a priemyselných komôr krajín SEI. Počas summitu sa uskutočnili tematické konferencie o podmienkach investovania a podpory podnikaniu v krajinách SEI. Slovensku sa dostalo príležitosti vystúpiť spoločne s ďalšími krajinami V4. Vzhľadom na ohlas sa tejto príležitosti dobre zhostili obe naše špecializované agentúry SARIO a NARMSP, ktoré na podujatí zastupovali generálni riaditelia M. Šipikal, resp. J. Majtán.

Osobitná pozornosť ekonomickej časti summitu bola venovaná okrúhlemu stolu ministrov hospodárskych rezortov štátov SEI, ktorému predsedal taliansky minister hospodárstva L. Marzano. 
V diskusii na tému “Nové hospodárske perspektívy krajín SEI v procese pristupovania k EÚ”  vystúpila vedúca ekonomickej delegácie SR na summite SEI podpredsedníčka vlády SR pre európsku integráciu Mária Kadlečíková. Vo svojom vystúpení upriamila pozornosť na úsilie vlády SR nepoľaviť v reformných procesoch v období, kedy má Slovensko reálnu šancu začleniť sa medzi krajiny EÚ pri jej historickom rozšírení smerom na východ od r. 2004. Poukázala na pozitívne hodnotenie pripravenosti SR v Pravidelnej správe EK z 13. novembra 2001, ktorá zdôrazňuje schopnosť slovenskej ekonomiky čeliť konkurenčným tlakom po pristúpení do Spoločného trhu EÚ. Súčasne poukázala na dosiahnutý pokrok pri rokovaniach o podmienkach začlenenia SR do Únie, keď sme dokázali predbežne uzavrieť 20 negociačných kapitol z celkového počtu 29 kapitol. Uviedla, že úspešný transformačný proces, ktorý dostáva dôležitý impulz odhodlaním dosiahnuť vstup do EÚ čím skôr, dáva záruku ďalšej stabilizácie a hospodárskeho rastu a prosperity regiónu celého regiónu krajín SEI. Odmietla obavy niektorých členských krajín EÚ z  nekontrolovaného prílevu pracovníkov zo susedných štátov po ich vstupe do EÚ na pracovný trh štátov EÚ. Poukázala na niekedy málo známu skutočnosť, že ekonomická sila bratislavského regiónu je v prepočte ukazovateľa HDP na obyvateľa porovnateľná s naším prihraničným regiónom na rakúskej strane, Spolkovou krajinou Burgenland.

Druhou sprievodnou akciou summitu premiérov SEI bolo vôbec prvé Mládežnícke fórum, ktoré talianske predsedníctvo usporiadalo na tému “Budovanie spoločnej budúcnosti: kultúrne aktivity a pracovné príležitosti”, ako odpoveď na iniciatívu Poľska počas minuloročného summitu SEI v Budapešti. Zúčastnili sa ho delegácie mladých ľudí zo všetkých štátov SEI. Slovensko zastupovali traja  vysokoškoláci, ktorých výber v spolupráci so stavovskými organizáciami zabezpečovalo MŠ SR. Na tomto prvom mládežníckom fóre krajín SEI sa zrodila myšlienka vytvorenia Univerzity SEI, ktorú bezvýhradne podporil prominentný hosť fóra, taliansky minister zahraničných vecí R. Ruggiero. Na záver mladí predstavitelia krajín SEI prijali záverečné vyhlásenie, ktoré je venované témam, ktoré mladých ľudí v regióne obzvlášť zaujímajú: profesionálne uplatnenie,  zamestnanosť, vzdelávanie v ére informačnej spoločnosti ale aj otázka hodnotného kultúrneho vyžitia. Predsedovia vlád krajín SEI ocenili záverečné vyhlásenie. Vyjadrili plnú podporu potrebám mladých ľudí spojených so zabezpečením intelektuálneho a fyzického rozvoja. Premiéri ocenili myšlienku vytvorenia “Univerzity SEI”, ktorej hlavným cieľom by malo byť štúdiom a poznávaním prekonávať medzietnické a kultúrne napätia najmä na Balkáne, a približovať tak región SEI k jeho európskej integrácii.

	Summit SEI umožnil uskutočniť dvojstranné pracovné rokovania a neformálne stretnutia. Táto skutočnosť posilňuje možnosti SEI ako regionálneho fóra, ktoré môže prispieť k rozvoju nielen mnohostrannej spolupráce v širokom stredoeurópskom priestore, ale i k výmene názorov na bilaterálnej úrovni. 

	Predseda vlády sa na bilaterálnych rokovaniach stretol s talianskym premiérom  Silviom Berlusconim  a ukrajinským premiérom Anatolijom Kinachom. Šéf talianskej vlády vyjadril potešenie z ich osobného stretnutia v  Terste pri príležitosti regionálneho summitu SEI. Obaja premiéri vyjadrili záujem o pracovné stretnutie v dohľadnom čase, počas ktorého by mohli prerokovať celú škálu otázok politickej a hospodárskej spolupráce medzi Slovenskom a Talianskom. Premiér S. Berlusconi vyjadril podporu úsiliu vlády SR uspieť v začleňovaní Slovenska do EÚ a NATO.

	Pri rokovaní so svojím  ukrajinským partnerom M. Dzurinda vyzdvihol európsku voľbu v smerovaní susednej Ukrajiny. Ocenil záujem Ukrajiny o rozvoj dialógu s EÚ a ocenil jej zapojenie do Európskej konferencie. Obaja predsedovia vlád sa zhodli na tom, že SR a Ukrajina majú predpoklady  rozšíriť a zintenzívniť spoluprácu vo všetkých oblastiach, osobitne v oblasti obchodu a investícií. Ukrajinský premiér A. Kinach pozval M. Dzurindu na návštevu Ukrajiny ešte začiatkom budúceho roku a vyslovil želanie, aby sa pri tejto príležitosti zišla spoločná komisia pre hospodárske a obchodné otázky, ktorej by mohli predsedať premiéry oboch krajín.

	Minister zahraničných vecí E. Kukan sa bilaterálne stretol s bieloruským ministrom  M. Chvostovom. Predmetom rokovania boli predovšetkým otázky bilaterálnej spolupráce, rozvoj zmluvnej základe a posilňovanie úrovne diplomatického zastúpenia oboch krajín. Bieloruský partner položil dôraz na potvrdenie záujmu vládnych miest Bieloruska o obnovenie vecného dialógu s EÚ, ktorý sa značne obmedzil v súvislosti s jesennými prezidentskými voľbami v Bielorusku. Minister E. Kukan potvrdil v duchu vyváženého postoja krajín SEI počas diskusie na summite záujem Slovenska o neizolovanie Bieloruska od európskych procesov.
Od 1. januára 2002 prevezme predsedníctvo v SEI po úspešnom Taliansku, v strede predsedníctva ktorého došlo k nástupu do úradu novej vlády, po prvýkrát Macedónsko. Predsedníctvo SEI pripadne na Slovensko v roku 2005.

Z á v e r y :

	Summit premiérov krajín SEI potvrdil, že počas talianskeho predsedníctva dostalo 
regionálne zoskupenie krajín strednej a juhovýchodnej Európy nové impulzy, ktoré ešte viac 
zvýraznili formát SEI, ktorá ako voľné regionálne zoskupenie združuje dva členské štáty EÚ 
(Taliansko a Rakúsko), pridružené krajiny ako aj tie, ktoré sa zatiaľ približujú k EÚ posilnením 
politického dialógu a rozvoja spolupráce na báze partnerstva. 

	Taliansko na summite premiérov zvýraznilo významnú úlohu predsedníctva v prípade, 
ak ho reprezentuje členská krajina EÚ. Na summite sa podarilo posilniť politický dialóg medzi 
krajinami SEI založený na vôli a odhodlaní prispieť cestou vzájomnej spolupráce, posilnením 
demokratických zmien a hospodárskych reforiem k spoločnej európskej budúcnosti regiónu. 

	Pri dôraze kladenom na praktickú stránku spolupráce v 19 pracovných skupinách 
zostáva v agende SEI na poprednom mieste politická spolupráca. Je to dané celkovou 
situáciou v juhovýchodnej Európe, kde sa k zreteľným výsledkom v úsilí o obnovenie 
stability v celom regióne, vrátane dosahovania synergie s procesom hospodárskej obnovy,  
pridružujú obavy z destabilizácie, pokiaľ politická vôľa dotknutých krajín a medzinárodného 
spoločenstva nedokáže vytvoriť potrebný tlak na postupné eliminovanie napätia vo 
vnútroregionálnych vzťahoch. 

	Na summite premiérov SEI významne rezonovala solidarita a podpora v boji 
s nebezpečným a spoločným rizikom medzinárodného terorizmu. Vedomí si 
spoluzodpovednosti s Talianskom za vedenie Pracovnej skupiny pre boj s organizovaným 
zločinom predseda vlády SR vyzval k zintenzívneniu spolupráce na regionálnom fóre SEI, čo 
nemôže byť v rozpore so záväzkami jednotlivých krajín  v danej oblasti na bilaterálnom alebo 
inom multilaterálnom základe. 

	Vedomí si zodpovednosti za ďalší osud regiónu, o ktorého zblíženie sa SEI významným 
spôsobom pričiňuje, predstavitelia SR tlmočili stanovisko že v juhovýchodnej Európe nie je 
dobré uberať sa cestou delenia existujúcich štátov, ale viesť dialóg, aby bolo možné všetky 
etnické a kultúrne prvky spoločnosti rovnocenne zapojiť do správy štátu. 

	Slovensko spolu s Českou republikou azda najvýraznejšie vyzdvihli záujem o vyvážené 
akcentovanie pragmatických ekonomických cieľov zoskupenia, ktoré mu boli vložené do vienka 
pri zrode začiatkom 90. rokov. SEI by mala dávať rovnocenné hospodárske impulzy bez ohľadu 
na skutočnosť, že je miestom  pravidelného politického dialógu medzi krajinám SEI na najvyššej 
vládnej úrovni. Slovensku zostáva naďalej zdôrazňovať, aby sa SEI udržala ako potrebná 
platforma pre urýchlenie a posilnenie výhodnej hospodárskej spolupráce jej účastníckych štátov. 
Slovensko spoločne s pragmaticky orientovanou skupinou V4 vníma hospodársky rozmer v SEI 
ako výzvu a príležitosť. Slovensko je presvedčené, že regionálna spolupráca, osobitne 
v širokom formáte 17 krajín SEI,  môže byť nástrojom stability a mieru iba do tej miery, ako 
sa jej podarí využiť poskytovaný priestor pre posilnenie hospodárskej, obchodnej a investičnej 
spolupráce v regióne.